CELEX: 62019TN0744
Language: el
Date: 2019-11-05 00:00:00
Title: Υπόθεση T-744/19: Προσφυγή της 5ης Νοεμβρίου 2019 – Methanol Holdings (Trinidad) κατά Επιτροπής

13.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/48
            
         
      Προσφυγή της 5ης Νοεμβρίου 2019 – Methanol Holdings (Trinidad) κατά Επιτροπής
      (Υπόθεση T-744/19)
      (2020/C 10/58)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Methanol Holdings (Trinidad) Ltd (Couva, Τρινιδάδ και Τομπάγκο) (εκπρόσωποι: B. Servais και V. Crochet, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2019/1688 της Επιτροπής, της 8ης Οκτωβρίου 2019, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές μειγμάτων ουρίας και νιτρικού αμμωνίου καταγωγής Ρωσίας, Τρινιδάδ και Τομπάγκο και Ηνωμένων Πολιτειών της Αμερικής, στο μέτρο που αφορά την προσφεύγουσα·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει έναν μοναδικό λόγο ακυρώσεως και συγκεκριμένα ότι η μέθοδος που εφάρμοσε η Επιτροπή για να υπολογίσει τα περιθώρια υποτιμολόγησης και πώλησης σε χαμηλότερες τιμές παραβιάζει τα άρθρα 1, παράγραφος 1, 3, παράγραφος 1, 3, παράγραφος 2, 3, παράγραφος 3, 3, παράγραφοι 5 έως 8 και 9, παράγραφος 4 του βασικού κανονισμού, τη νομολογία το Γενικού Δικαστηρίου και του ΠΟΕ, καθώς και την αρχή της δίκαιης σύγκρισης, καθόσον με τη μέθοδο αυτή παραλείπει να συγκρίνει, για τον υπολογισμό των περιθωρίων υποτιμολόγησης και πώλησης σε χαμηλότερες τιμές, τις τιμές εισαγωγών με την τιμή του ομοειδούς προϊόντος που παράγεται από τον ενωσιακό κλάδο παραγωγής στο κατάλληλο όμοιο επίπεδο εμπορίου.
      Η προσφεύγουσα υποστηρίζει, κατ’ ουσίαν, πρώτον, ότι ο καθορισμός της τιμής της εισαγόμενης ουρίας και του εισαγόμενου νιτρικού αμμωνίου καταγωγής Τρινιδάδ και Τομπάγκο για τον υπολογισμό των περιθωρίων υποτιμολόγησης και πώλησης σε χαμηλότερες τιμές βάσει της αναλογικής εφαρμογής του άρθρου 2, παράγραφος 9, του βασικού κανονισμού παραβιάζει το άρθρο 3, παράγραφος 1, του βασικού κανονισμού και ότι, χρησιμοποιώντας αυτή την κατασκευασμένη τιμή για τον υπολογισμό των περιθωρίων υποτιμολόγησης και πώλησης σε χαμηλότερες τιμές, η Επιτροπή παρέλειψε να συγκρίνει τιμές στο κατάλληλο όμοιο επίπεδο εμπορίου, κατά παράβαση των άρθρων 3, παράγραφος 2, 3, παράγραφος 3, 3, παράγραφοι 5 έως 8 και, κατά συνέπεια, του άρθρου 9, παράγραφος 4 του βασικού κανονισμού, της νομολογίας του Δικαστηρίου και του ΠΟΕ, καθώς και της αρχής της δίκαιης σύγκρισης.